LALIN เตรียมเปิดตัวบ้านเดี่ยวดอนเมือง-แจ้งวัฒนะ มูลค่า 850 ลบ.
LALIN จ่อเปิดตัวบ้านเดี่ยวดอนเมือง-แจ้งวัฒนะ มูลค่า 850 ลบ. วันที่ 5-6 ก.ย.นี้ รองรับการขยายรถไฟฟ้าสายสีแดง รถไฟฟ้าความเร็วสูง และรถไฟฟ้าแอร์พอร์ตเรลลิงก์ (ส่วนต่อขยาย)
2 ก.ย. 2558

นายชูรัชฏ์ ชาครกุล กรรมการรองผู้จัดการใหญ่ บริษัท ลลิล พร็อพเพอร์ตี้ จำกัด จำกัด (มหาชน) หรือ LALIN เปิดเผยว่า บริษัทเปิดตัวโครงการ ไลโอ นอฟ ดอนเมือง – แจ้งวัฒนะ โครงการบ้านเดี่ยว บ้านแนวคิดใหม่ และทาวน์โฮม 2-3 ชั้น มูลค่าโครงการประมาณ 850 ล้านบาท เพื่อออกมารองรับความต้องการของผู้บริโภคที่อยู่ในย่านศูนย์ราชการแจ้งวัฒนะ-หลักสี่ – สนามบินดอนเมือง โดยได้จัดงานใหญ่  แกรนด์ โอเพนนิ่ง (Grand Opening) เปิดตัวโครงการดังกล่าวขึ้นในระหว่างวันที่ 5-6 ก.ย.58 นี้
ทั้งนี้ ทำเลย่าน ศูนย์ราชการแจ้งวัฒนะ-สนามบินดอนเมือง นับเป็นอีกหนึ่งทำเลทองของธุรกิจอสังหาริมทรัพย์ที่กำลังขยายตัวอย่างเห็นได้ชัด โดยเฉพาะความต้องการที่อยู่อาศัยที่ยังมีอย่างต่อเนื่อง ด้วยศักยภาพของทำเลที่มีการพัฒนาด้านสาธารณูปโภคที่ทันสมัย อาทิ การขยายรถไฟฟ้าสายสีแดง รถไฟฟ้าความเร็วสูง และรถไฟฟ้าแอร์พอร์ตเรลลิงก์ (ส่วนต่อขยาย)
ส่งผลทำให้บริเวณดังกล่าวจะเป็นศูนย์กลางการคมนาคมที่เชื่อมต่อไปยังภูมิภาคต่างๆ ได้อย่างง่ายดาย มีสนามบินดอนเมือง ซึ่งถือเป็นจุดศูนย์กลางการบินแห่งหนึ่งของกรุงเทพ เป็นจุดต่อเชื่อมการบินในประเทศและต่างประเทศ ในเขตภูมิภาคอาเซียน ที่กำลังขยายตัวเพิ่มขึ้นเรื่อยๆ ขณะที่ผู้บริโภคที่มีกำลังซื้อ และมีความต้องการที่อยู่อาศัยในทำเลนี้ จึงยังคงขยายตัวเพิ่มมากขึ้นอย่างต่อเนื่อง
 